‘3ซีอีโอ’ห่วงพึ่งเงินนอกมาก
หนุนบาท-ดอกเบี้ย-ภาษีอ่อนคาด3-5ปีแรงงานขาดแคลน
3 พ.ค. 2555

หนุนบาท-ดอกเบี้ย-ภาษีอ่อนคาด3-5ปีแรงงานขาดแคลน
3 ซีอีโอสะท้อนความท้าทายของภาคเอกชนในช่วง 3 ปีข้างหน้า 
นายภควัต โกวิทวัฒนพงศ์ ประธานเจ้าหน้าที่บริหาร บริษัท ทรีนีตี้ วัฒนา (TNITY) กล่าวในงานเสวนา “Business challenges and opportunities year 2013-2015” ถึงสิ่งที่ท้าทายและโอกาสของตลาดทุนไทย ว่า ในช่วง 1-2 ปีที่ผ่านมา บริษัทจดทะเบียนมีการขยายตัวค่อนข้างแรง เริ่มเห็นวงจรของการเพิ่มทุนด้วยหุ้นสามัญมากขึ้น แต่วงจรของการเพิ่มทุนยังต้องพึ่งต่างชาติ
ดังนั้น จะทำอย่างไรให้ตลาดทุนพึ่งเงินจากในประเทศ เพราะที่ผ่านมาตลาดทุนไทยมีอยู่ 7 แสนบัญชี แต่ไม่ได้ทำให้ตลาดเกิด โดยปริมาณการซื้อขายที่เพิ่มขึ้นมาจากการลดค่าธรรมเนียมซื้อขาย
นอกจากนี้ เห็นภาพได้ชัดว่ามีการซื้อกิจการหรือการรวมตัวมากขึ้น ซึ่งจะทำอย่างไรให้โบรกเกอร์ตอบสนองต่อการเปลี่ยนแปลงนี้ เพื่อป้องกันไม่ให้บริษัทจดทะเบียนไประดมทุนจากต่างประเทศ หากทุนในประเทศไม่เพียงพอ 
นายประทีป ตั้งมติธรรม ประธานกรรมการบริหาร บริษัท ศุภาลัย (SPALI) กล่าวถึงความท้าทายของภาคธุรกิจนอกเหนือไปจากค่าจ้างแล้ว ยังมีประเด็นเรื่องการเปลี่ยนแปลงด้านภาษีเป็นหนึ่งในปัจจัยหลักของการลงทุนและมีผลต่อการเติบโตทางเศรษฐกิจของประเทศอย่างมาก 
“ผมเคยเสนอกระทรวงการคลังให้ทำภาษีให้อ่อน ซึ่งรัฐบาลไม่มีใครรับได้ ซึ่งผมเชื่อในทฤษฎีสามอ่อน คือ ภาษีอ่อน ดอกเบี้ยอ่อน ค่าเงินอ่อน ปัจจัยเหล่านี้จะเป็นตัวหลักส่งเสริมการลงทุน การค้าขาย เศรษฐกิจระหว่างประเทศ” นายประทีป กล่าว
นอกเหนือไปจากนี้รัฐบาลไม่ต้องช่วยอะไร อยากให้มองในองค์รวมมากกว่า เพราะเอกชนสามารถช่วยตัวเองได้ ขอเพียงอย่ามาช่วยซ้ำเติมเท่านั้น 
นายบุญชัย ปัณฑุรอัมพร ประธานเจ้าหน้าที่บริหาร บริษัท ซาบีน่า (SABINA) กล่าวว่า กรณีขึ้นค่าจ้าง 300 บาท จะทำให้ต้นทุนค่าจ้างของบริษัทเพิ่มสูงถึง 25% โดยบริษัทปรับตัวด้วยการไม่รับคนเพิ่มเมื่อมีคนออก ขณะที่ยอดการผลิตจะต้องไม่ลดลง รวมถึงต้องมีการขายเพิ่มขึ้น ซึ่งวิธีการเพิ่มการขายที่ดีที่สุดคือการขายในภูมิภาคอาเซียน 
“ช่วงน้ำท่วมมีผลดีเกิดขึ้นคือ ทำให้บริษัทพิจารณาลดขั้นตอนบางอย่างลง โดยเฉพาะขั้นตอนที่เกินความจำเป็น หากมีพนักงานออกเราจะใช้การโยกย้าย จากวันนั้นจนถึงปัจจุบันหรือประมาณ 7 เดือน บริษัทได้ลดพนักงานลงประมาณ 500 คน หรือ 15% ของเม็ดเงินที่ลดลง เป็นไปเพื่อจ่ายค่าจ้างที่เพิ่มขึ้น” นายบุญชัย กล่าว
ทั้งนี้ สิ่งที่ห่วง 3-5 ปีข้างหน้าคือเรื่องแรงงานจะไม่เพียงพอ เพราะแรงงานที่ไม่มีประสิทธิภาพมีอยู่เป็นจำนวนมาก